นายกรัฐมนตรี ปลื้มสตาร์ทอัพไทย ย้ำส่งเสริมโครงการนวัตกรรมในทุกมหาวิทยาลัย เพื่อการพัฒนาประเทศไทยไปสู่อนาคต
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการแสดงผลงานจากนักศึกษาสตาร์ทอัพและผู้ประกอบการ เป็นนวัตกรรมโดยคนรุ่นใหม่ที่ผ่านการคัดเลือกโครงการภายใต้ผลงานนวัตกรรม (Innovation Thailand) ได้แก่ ร้านขายของชำออนไลน์ ผลงาน เครื่องล้างปลาระบบกึ่งอัตโนมัติสำหรับผลิตปลาส้มฮาลาล ผลิตภัณฑ์น้ำพริก และนวัตกรรมสเปรย์ดับเพลิง แบรนด์ FLAMEXนายกรัฐมนตรี ชื่นชมความสามารถของเยาวชน นักศึกษาจบใหม่ ที่คิดค้นแอปพลิเคชันร้านขายของชำออนไลน์ เชื่อมโยงเกษตรกรกับผู้บริโภค รวมทั้งแอปพลิเคชันลดความแออัดในโรงพยาบาล ล้วนแต่เป็นการนำปัญญาประดิษฐ์มาใช้สร้างสิ่งที่เกิดประโยชน์ต่อคนส่วนร่วมนายกรัฐมนตรี ยืนยันว่า รัฐบาลสนับสนุนสตาร์ทอัพตามแนวทางเศรษฐกิจ BCG เพื่อขับเคลื่อนประเทศด้วยนวัตกรรมที่เป็นของคนไทยเราเอง พร้อมฝากรัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม สนับสนุนโครงการนวัตกรรมในทุกมหาวิทยาลัย เพราะนิสิต นักศึกษาคือ กำลังสำคัญในการพัฒนาประเทศไทยไปสู่อนาคตนอกจากนี้ รัฐมนตรีว่าการกระทรวงทรัพยากรธรรมชาติและสิ่งแวดล้อม นำเสนอ “น้ำแร่โซดา” จากอำเภอห้วยกระเจา จังหวัดกาญจนบุรี ซึ่งเกิดจากแหล่งน้ำบาดาลธรรมชาติมีลักษณะพิเศษคือ รสหวานและมีความซ่าคล้ายน้ำโซดา ไม่พบสารพิษหรือสารปนเปื้อนร้ายแรง กรมทรัพยากรน้ำบาดาลจึงได้เร่งติดตั้งระบบกรองน้ำและผลิตน้ำแร่โซดาเพื่อบรรจุขวดแจกจ่ายแก่ประชาชน ซึ่งในอนาคตจะได้มีการสำรวจเพิ่มเติมและพัฒนาเป็นแหล่งน้ำเพื่อการอุปโภค บริโภค และเพื่อการเกษตรสำหรับประชาชนในพื้นที่ด้วย นายกรัฐมนตรี กล่าวย้ำให้มีการตรวจสอบคุณภาพและระดับน้ำอย่างสม่ำเสมอ รวมทั้งให้มีการศึกษาเส้นทางน้ำ เพื่อให้แก่ประโยชน์แก่ประชาชนในพื้นที่ ในส่วนการผลิตน้ำแร่โซดาของห้วยกระเจาก็สามารถต่อยอดให้เป็นสินค้าวิสาหกิจชุมชนในพื้นที่ได้อีกด้วย